b'\n_START_ARTICLE_\nBuakaw Banchamek\n_START_SECTION_\nThainyrkkeily\n_START_PARAGRAPH_\nBanchamek aloitti thainyrkkeilyn nuorella i\xc3\xa4ll\xc3\xa4 ja kilpaili ensimm\xc3\xa4isen kerran 8-vuotiaana kotiprovinssissaan Surinissa. My\xc3\xb6hemmin 15-vuotiaana h\xc3\xa4n muutti Chachoengsaoon, jossa h\xc3\xa4n liittyi Por. Pramuk Gym joukkueeseen. H\xc3\xa4n aloitti kilpailemisen aikuisissa 2000, ja voitti aluksi Omnoi Stadiumin h\xc3\xb6yhensarjan mestaruuden ja my\xc3\xb6hemmin 2001 PBA:n Thaimaan h\xc3\xb6yhensarjan mestaruuden voitettuaan loppuottelussa Sinchainoi Sor Kittichain tyrm\xc3\xa4yksell\xc3\xa4 nelj\xc3\xa4nness\xc3\xa4 er\xc3\xa4ss\xc3\xa4. Banchamek kilpaili my\xc3\xb6hemmin joulukuussa 2001 my\xc3\xb6s Lumpinee Stadiumin tilap\xc3\xa4isest\xc3\xa4 h\xc3\xb6yhensarjan mestaruudesta, mutta h\xc3\xa4visi ottelun Charlie Sor Chaitaminille tuomari\xc3\xa4\xc3\xa4nin._NEWLINE_2002 Banchamek kilpaili Toyota Muay Thai Marathon turnauksessa 63-kiloisten sarjassa. H\xc3\xa4n voitti turnauksessa kaikki ottelunsa tuomari\xc3\xa4\xc3\xa4nin, my\xc3\xb6s loppuottelussa Satoshi Kobayashin. Seuraavana vuonna h\xc3\xa4n otteli Omnoi Stadiumin tilap\xc3\xa4isest\xc3\xa4 kevyensarjan mestaruudesta. Banchamek voitti mestaruuden Khunsuk Petchsupapania vastaan tuomari\xc3\xa4\xc3\xa4nin. Vain kuukautta my\xc3\xb6hemmin elokuussa 2003 h\xc3\xa4n otteli Etel\xc3\xa4-Koreassa Timor Daalia vastaan KOMA GP:n kevyensarjan mestaruudesta. Banchamek voitto ottelun tyrm\xc3\xa4yksell\xc3\xa4 kolmannessa er\xc3\xa4ss\xc3\xa4.\n_START_SECTION_\nK\xe2\x80\x931\n_START_PARAGRAPH_\nBanchamek osallistui 2004 ensimm\xc3\xa4ist\xc3\xa4 kertaa K-1 turnaukseen. H\xc3\xa4nen oli m\xc3\xa4\xc3\xa4r\xc3\xa4 aluksi otella karsinnoissa Jordan Taita vastaan ennen kuin p\xc3\xa4\xc3\xa4sisi itse hein\xc3\xa4kuussa j\xc3\xa4rjestett\xc3\xa4v\xc3\xa4\xc3\xa4n turnaukseen. Banchamek voitti ottelun tuomari\xc3\xa4\xc3\xa4nin ja eteni turnaukseen. Ensimm\xc3\xa4isell\xc3\xa4 kierroksella h\xc3\xa4n voitti John Wayne Parrin haja\xc3\xa4\xc3\xa4nin lis\xc3\xa4tuomarin p\xc3\xa4\xc3\xa4t\xc3\xb6ksell\xc3\xa4. Toisella kierroksella Banchamek voitti Takayuki Kohiruimakin tyrm\xc3\xa4yksell\xc3\xa4 toisessa er\xc3\xa4ss\xc3\xa4. Voiton my\xc3\xb6t\xc3\xa4 h\xc3\xa4n eteni loppuotteluun, jossa Banchamek kohtasi viime vuoden mestarin Masaton. Banchamek voitti nelj\xc3\xa4 er\xc3\xa4\xc3\xa4 kest\xc3\xa4neen K\xe2\x80\x931 mestaruuden tuomari\xc3\xa4\xc3\xa4nin.'